Zim-president se inswering uitgestelPres. Emmerson Mnangagwa. Foto: Mike Hutchings/Pool Photo via AP, File Emmerson Mnangagwa, wat pas weer tot president van Zimbabwe verkies is, se amptelike inswering in sy nuwe amp is uitgestel nadat die opposisieparty die hof genader het om die verkiesingsuitslae te betwis. Mnangagwa sou môre tydens ŉ amptelike seremonie in Harare ingesweer geword het. Nelson Chamisa, presidensiële kandidaat van die MDC-Alliansie, het Vrydag ŉ aansoek by die konstitusionele hof van Zimbabwe ingedien om die uitslae van die afgelope verkiesing te betwis. Chamisa voer aan die uitslae is deur die Zimbabwiese Verkiesingskommissie gemanipuleer om te verseker dat die Zanu PF-leier wen. Die verkiesingskommissie het verklaar dat Mnangagwa die verkiesing met 50,8% van die stemme gewen het teenoor 44,3% van die stemme vir Chamisa. In die lig van die hofaansoek moes Mnangagwa se inswering noodgedwonge uitgestel word totdat die hof ŉ beslissing kan maak. Indien die verkiesingsuitslae gehandhaaf word, sal Mnangagwa se inswering 48 uur nadat die hofuitspraak gelewer is, plaasvind. Die konstitusionele hof het 14 dae kans om ŉ besluit oor die aansoek te neem. Dié beslissing sal in hierdie geval finaal wees. Nelson Chamisa, leier van die MDC-Alliansie, praat met verslaggewers buite die Parirenyatwa-hospitaal in Harare, Zimbabwe (2 Augustus 2018). Foto: Shepard Tozvireva/African News Agency (ANA) Die regswaghond Veritas meen die konstitusionele hof kan enige van die volgende beslissings oor die aansoek maak: Die hof kan ŉ wenner verklaar wat Mnangagwa of Chamisa kan wees; die hof kan die verkiesing ongeldig verklaar wat beteken ŉ nuwe verkiesing sal binne 60 dae gehou moet word; die hof kan tot ŉ ander bevinding kom wat hy meen gepas is, byvoorbeeld dat ŉ afloopverkiesing gehou word of dat die stemme weer getel word. Patrick Chinamasa, sekretaris van finansies vir Zanu-PF, het vroeër vandeesweek gesê die party het ŉ regspan van 12 mense saamgestel om die hofaansoek teen te staan. Chinamasa het Chamisa se bewerings as ongegrond afgemaak en gesê die party sal alles in die stryd werp om die uitslae van “die vry, regverdige, deursigtige en geloofwaardige verkiesing van 30 Julie” te verdedig. Van die regsverteenwoordigers wat namens Chamisa die hofaansoek ingedien het, sluit in Chris Mhike, Douglas Coltart, adv. Thabani Mpofu, adv. Dali Mpofu en adv. Sylvester Hashiti. Die MDC-Alliansie beweer van sy buitelandse regsverteenwoordigers is aanvanklik toegang tot die konstitusionele hof geweier op grond van werkspermitte. Die kwessie is egter uitgeklaar nadat die Prokureursorde die regspraktisyns se internasionale lisensies geverifieer het.